บิ๊กป้อมลั่นจับมือใบปลิวสั่งตร.ล่าตัว (ชมคลิป)
ปรามให้หยุด ตู่ยํ้าโรดแม็ป ลต.ปลายปีนี้,บิ๊กตู่ บ่นพึมปมขัดแย้ง รธน.-เลือกตั้งรออยู่ข้างหน้า แต่คอนเฟิร์มจะมีเลือกตั้งปลายปีนี้ตามโรดแม็ป ถามคนติดคดีจะหนีไปทำไม ชวนกลับมาไทยสู้ตามกระบวนการพร้อมให้อภัย ชี้เวลานี้เรามี ปชต. 99.99% บวรศักดิ์ ไปคนละทางวางคิวเลือกตั้งเร็วสุดต้นปี-ช้าสุดกลางปี 59 บิ๊กป้อม ลั่นล่ามือโปรยใบปลิว 3 นิ้วให้ได้ สปช.ปลุกกระแสเยอรมันโมเดลไม่เหมาะกับประเทศไทย-เข้าใจยาก เลือกนายกฯตรง เริ่มฟีเวอร์ สมบัติ ปูดประชาชนจำนวนมากอยากจะลอง ปู เริงร่าร่วม งานบอลสื่อปะทะ พท. อุบไต๋อนาคตข้างหน้าหลังเข้าเดดโซนคดีข้าว,การยกร่างรัฐธรรมนูญที่ยังมีการวิพากษ์วิจารณ์ถึงความเหมาะสมในหลายประเด็นที่จะมาใช้กับประเทศไทยจนอาจกระทบต่อการเลือกตั้งที่จะมีขึ้น ล่าสุดนายกรัฐมนตรี มีความเป็นห่วงว่า รัฐธรรมนูญและการเลือกตั้งที่จะมีขึ้นจะนำไปสู่ความขัดแย้ง,เมื่อเวลา 09.30 น. วันที่ 23 มี.ค.ที่ศูนย์การประชุมแห่งชาติสิริกิติ์ พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวปาฐกถาพิเศษเกี่ยวกับการเสริมสร้างขีดความสามารถในการแข่งขันการค้าของประเทศไทย ในงานประชุมสามัญประจำปี 2558 สภาอุตสาหกรรมแห่งประเทศไทย (ส.อ.ท.) ตอนหนึ่งว่า วันนี้เข้ามาเดินหน้าประเทศขจัดข้อขัดแย้ง แต่พอเริ่มเดินหน้าความขัดแย้งก็รออยู่อีก ทั้งเรื่องรัฐธรรมนูญ เรื่องเลือกตั้ง ส่วนเรื่องกฎอัยการศึกวันนี้ไม่เห็นมีใครเดือดร้อน ถ้าไม่มีกฎอัยการศึกจะยิ่งกว่านี้อีก วันนี้อยากให้สื่อทำความเข้าใจกับประชาชนว่าที่เศรษฐกิจตกต่ำไม่ได้เป็นเพราะรัฐบาล ต้องดูเศรษฐกิจโลกและปัจจัยในประเทศ ตนไม่ได้ปฏิเสธความรับผิดชอบแต่ต้องขอความเป็นธรรมให้ตนด้วย วันนี้เงินในประเทศที่หายไปเป็นจำนวนมากคือเงินในธุรกิจสีเทา พอรัฐบาลเข้ามาจัดระเบียบ การจ้างงานก็ลดลง การจับจ่ายใช้สอยก็ลดลง รัฐบาลก็กำลังแก้ไขช่วยเหลืออยู่,พล.อ.ประยุทธ์กล่าวว่า ที่ผ่านมาบ้านเรามีปัญหามากเพราะเป็นประชาธิปไตยมากไป ไม่เหมือนประเทศอื่นที่รัฐบาลมีอำนาจเด็ดขาดมีการจำกัดเสรีภาพมากกว่านี้ แม้แต่สื่อเองก็ไม่สามารถมาเขียนวิจารณ์อะไรได้แบบนี้ แต่ยืนยันว่าวันนี้ เรามีความเป็นประชาธิปไตยถึง 99.99% เพราะตนไม่ได้ไปล้มล้างประชาธิปไตยอะไรทั้งสิ้น ขอแค่อย่ามาต่อต้านกันยังให้ไม่ได้เลย ถ้าควบคุมอำนาจเด็ดขาดจริง จับติดคุก ยิงเป้า ก็จบแล้ว คงไม่ต้องมาฝันค้างกลางคืนแบบนี้ วันนี้คนรักตนก็พอมี แต่คนเกลียดตนก็เยอะ แต่ก็ขอให้รู้ไว้ว่าไม่ได้ทำเพื่อตัวเองเข้ามาทำเพื่อประเทศชาติ แม้แต่บางคนที่เรียกมาช่วยทำงานต้องเกษียณไปนอนอยู่บ้าน หรือไปบวช ต้องสั่งห้ามก่อนให้มาช่วยงาน และขออย่านำสถานการณ์ขณะนี้ไปเปรียบเทียบกับครั้งก่อนๆ เพราะตนเข้ามาท่ามกลางความขัดแย้ง ประเทศไทยไม่เคยแตกแยกแบบนี้มาก่อน ขอให้มารวมกันเถอะ,พล.อ.ประยุทธ์กล่าวต่อว่า เรื่องธุรกิจรายย่อยต้องเดินตามนโยบายการเมือง แต่เราไม่ใช่นักการเมือง กลุ่มที่ทำธุรกิจรายย่อยนอกระบบจะมาขอให้รัฐบาลนิรโทษกรรมภาษี ซึ่งตนเห็นว่าไม่ถูกต้อง หากจะพูดถึงนิรโทษกรรมภาษีต้องมาขึ้นทะเบียนก่อน ถ้าไม่ขึ้นทะเบียนจะปรับเป็น 2 เท่า หากขึ้นทะเบียนแล้วค่อยมาคุยกันเรื่องลดภาษี และเวลานี้อะไรจะพูดถึงนิรโทษจะไปเป็นนิรโทษกรรมปรองดอง ตนว่ามันคนละเรื่องกัน นิรโทษกรรมกับปรองดองมันคนละเรื่องกัน แต่ก็เอาเถอะใครจะรบกันก็รบไป ใครจะไปฆ่ากัน ตนไม่เอาด้วย แต่คิดว่าคนดีต้องปลอดภัย การเป็นประชาธิปไตยวันนี้ต้องอย่าเป็นประชาธิปไตยที่เข้าข้างตัวเอง,นายกฯกล่าวอีกว่า ที่สื่อเขียนว่าจะมีการปรับ ครม.คนนั้นคนนี้ สั่งงานแต่ พล.อ.ประวิตร วงษ์สุวรรณ รองนายกรัฐมนตรีคนเดียว ก็เพราะ พล.อ.ประวิตร อยู่ด้านความมั่นคง ต้องดูทุกเรื่อง ประเทศชาติสิ่งสำคัญคือความมั่นคง ถ้ามีความมั่นคงแล้วทุกอย่างก็จะดีตามมา ส่วน ม.ร.ว.ปรีดิยาธร เทวกุล รองนายกรัฐมนตรี แก้ปัญหาเศรษฐกิจ วันนี้ก็ดูอยู่รู้หมดว่าฝั่งนั้นฝั่งนี้ทะเลาะกัน ถ้าจะให้ไปย้ายคนนั้นคนนี้แล้วย้ายไม่ได้ ย้ายแค่ปลัดกระทรวงสาธารณสุขก็ถูกด่า ถ้าย้ายใครไม่ได้สงสัยต้องย้ายตัวเองแล้ว รำคาญแล้ว ยืนยันว่าตนเข้ามาไม่มีเรื่องของการทุจริต ไม่เคยเรียกร้อง ไม่คิดไปเอาของใคร ตนไม่เอาคนอื่นก็ไม่เอา รัฐมนตรีที่เข้ามาอายุก็มากแล้วไม่มีใครอยากได้อะไร ที่เข้ามาก็ทำเพื่อประเทศชาติ แล้วทุกคนบอกว่าจะเอาแต่คืนความสุข จะเอาแต่ความสุขอย่างเดียวมันเป็นไปไม่ได้ มันต้องมีทุกข์บ้าง ก่อนสุขต้องทุกข์ก่อน ทุกการเปลี่ยนแปลงทุกประเทศต้องได้รับผลกระทบบ้าง ตนต้องการคืนความสุขให้ประเทศดีขึ้น เรื่องที่ตนพูดถึงการเด็ดดอกพุดแล้วมีการตีความไปทางการเมืองว่าเด็ดดอกไม้สะเทือนถึงดวงดาว แค่เด็ดดอกไม้ เพียงแค่สั่งให้ลูกน้องดูแลต้นไม้เท่านั้น ไม่ได้คิดไปถึงเรื่องไหน ไปตีความถึงเรื่องแผนการรักษาอำนาจ ยืนยันว่าไม่เคยคิดเลย,ต่อมาเวลา 13.30 น. ที่ห้องพารากอน ฮอลล์ ชั้น 5 ศูนย์การค้าสยามพารากอน พล.อ.ประยุทธ์ เป็นประธานเปิดงานสัปดาห์อนุรักษ์ทรัพยากรน้ำแห่งชาติและวันน้ำโลก ประจำปี 2558 โดย พล.อ.ประยุทธ์กล่าวตอนหนึ่งว่า วันนี้รัฐบาลต้องจัดระเบียบบ้านเมือง เพื่อบริหารจัดการใหม่ทั้งหมด ที่ผ่านมารอมาเป็นสิบๆปีก็ทำไม่สำเร็จ วันนี้จึงต้องทำให้ทุกอย่างเข้าที่เข้าทาง ไม่เช่นนั้นเราจะเข้ามาให้เหนื่อยทำไม จะมาสร้างความรำคาญทำไม ไม่ได้อะไรขึ้นมา ให้ไปดูว่าก่อนวันที่ 22 พ.ค. เกิดอะไรขึ้น นั่นคือประชาธิปไตยแบบไทยๆ ส่วนคนที่หนีไป จะหนีไปไหน หนีไปทำไมไม่เกิดประโยชน์ ทุกคนคิดถึงลูกเมียหมด ขอให้กลับมาตนพร้อมให้อภัย กลับมาเข้าสู่กระบวนการ,ยืนยันจะมีการเลือกตั้งปลายปีนี้ ใครดีใจบ้าง ผมสั่งทำตามโรดแม็ปให้ท่านอยู่แล้ว แต่ข้อสำคัญคือต้องโปร่งใส ผมไม่อยากใช้อำนาจในทางที่ผิด ที่จับมามีความผิดคดีอาญาทั้งนั้น เรียกมาสอบสวน 7 วัน ส่งศาลแล้วปล่อยไป เราให้ความเป็นธรรม ด้วยการให้สู้ตามกระบวนการยุติธรรม ไม่ได้เร่งรัดใคร เพราะผมไม่เคยขัดแย้งกับใคร กฎหมายทุกฉบับใช้แล้วก็จบ เว้นแต่กฎอัยการศึก ที่ขนาดยังมีไว้ แต่ก็ยังแอบวางระเบิดกันอยู่เลย วันนี้เราเข้ามาแก้ปัญหาเดิมมากมาย ไม่มีรัฐบาลไหนที่รัฐประหารมาแล้วทำแบบนี้ ถึงเหนื่อยผมก็ยอม ถ้าคิดแบบเดิมทุกคนมีเสรีภาพ 100% ก็จะถูกชักจูง มีการทุจริต พรรคการเมืองมีปัญหาหมด ต้องสร้างความเข้มแข็งให้พรรคการเมืองด้วย พล.อ.ประยุทธ์กล่าว,พล.อ.ประวิตร วงษ์สุวรรณ รองนายกฯฝ่ายความมั่นคงและ รมว.กลาโหม กล่าวถึงการติดตามตัวคนแจกใบปลิวรณรงค์แสดงสัญลักษณ์ชูสามนิ้วที่ จ.ระยอง ว่ากำลังติดตามอยู่ ให้เจ้าหน้าที่ตำรวจดำเนินการ ยืนยันว่าจะจับตัวให้ได้ คนที่ทำเป็นคนเพียงไม่กี่คน ที่สร้างความเสียหายกับประเทศ ทั้งที่คน 60-70 ล้าน เขาอยู่ได้ แต่คนแค่ 2-3 คนที่ทำให้วุ่นวาย ขอร้องอย่าทำ ทำอยู่ก็ให้หยุด,พล.อ.อุดมเดช สีตบุตร รมช.กลาโหม และ ผบ.ทบ. กล่าวว่า บางคนที่ไม่เข้าใจก็ไม่เข้าใจท่าเดียวฉะนั้นสิ่งต่างๆที่เกิดขึ้นด้วยความรู้สึกไม่เห็นด้วย ตนอยากให้ลดและมาดูสิ่งที่ดีๆที่กำลังจะเดินไปข้างหน้า เมื่อถามถึงกรณีที่กลุ่มพลเมืองโต้กลับดัดแปลงเนื้อเพลงมาร์ชของกองทัพบก พล.อ.อุดมเดชกล่าวว่า เป็นสิ่งที่ไม่ดี แต่เราต้องอดทน ใครรู้ ใครรับทราบและใครฟังต้องช่วยกันประณาม เพราะทหารมีเกียรติจะมีการปรับแปลงเป็นสิ่งไม่ดี ควรบอกเขาด้วย เพราะคนไม่ดีจะได้ไม่กล้าทำอะไร ใครที่ทำไม่ดีต้องช่วยกันออกข่าวให้เขาหยุดและควรแก้ไข ส่วนจะมีการใช้กฎหมายกับกลุ่มที่ทำให้องค์กรเสื่อมเสีย เพื่อเป็นบทเรียนหรือไม่นั้น ช่วงเวลานี้รัฐบาลพยายามให้อภัยเพื่อให้เกิดความปรองดอง แต่เรื่องที่มีผลกระทบตนก็เห็นด้วยว่าควรดำเนินการตามกฎหมาย สิ่งใดที่ผิดก็ต้องว่าไปตามผิด,เวลา 10.00 น. ที่ห้องประชุมกองบังคับการตำรวจภูธรจังหวัดระยอง พล.ต.ท.ธเนตร์ พิณเมืองงาม ผู้บัญชาการตำรวจภูธร ภาค 2 เดินทางมาประชุม ร่วมกับทหารค่ายมหาสุรสิงหนาท พัน ร.7 ระยอง และตำรวจในพื้นที่ ภายหลังจากได้มีการโปรยใบปลิวเพื่อต่อต้านรัฐบาลบริเวณหน้าหอพระพุทธอังคีรส สวนศรีเมือง อำเภอเมืองระยอง โดยที่เนื้อหาในใบปลิวมีการปลุกระดมคนให้ออกมาต่อสู้เพื่อประชาธิปไตย อย่างไรก็ตามเจ้าหน้าที่เร่งเก็บทันควันเช่นกัน แต่กลับมีการเผยแพร่ในโซเชียลอย่างกว้างขวางแทน ทั้งนี้ตำรวจได้เชิญพนักงานกองช่างของเทศบาลนครระยอง มาสอบถามถึงใบปลิวดังกล่าวด้วย,ผู้สื่อข่าวรายงานว่า สำหรับการประชุม ครม.นอกสถานที่ที่จะมีขึ้นในวันที่ 27-28 มี.ค. พล.อ.ประยุทธ์จะเดินทางโดยเฮลิคอปเตอร์จาก พล.ม.2 สนามเป้าในเวลา 08.15 น. วันที่ 27 มี.ค. ไปยังท่าอากาศยานหัวหิน (บ่อฝ้าย) จากนั้นจะใช้ขบวนรถยนต์ไปยังชายหาดหัวหินเพื่อตรวจเยี่ยมและฟังการบรรยายสรุปการจัดระเบียบชายหาดหัวหินจาก ผวจ.ประจวบคีรีขันธ์ ก่อนรับประทานอาหารเที่ยงที่สวนสนประดิพัทธ์ ต่อจากนั้นเวลา 13.00 น. จึงจะเป็นประธานการประชุม ครม.อย่างเป็นทางการนอกสถานที่ ครั้งที่ 1/2558 หลังเสร็จประชุมประมาณเวลา 18.00 น. ครม.และ คสช.ร่วมงานเลี้ยงสังสรรค์ และจะพักค้างคืนที่สวนสนประดิพัทธ์ และเช้าวันที่ 28 มี.ค. เวลา 07.00 น. นายกรัฐมนตรีพร้อม คสช. ร่วมตีกอล์ฟ ที่สนามกอล์ฟสวนสน ทั้งนี้หลังจากรับประทานอาหารเที่ยงระหว่าง ครม.-คสช.ที่คลับเฮ้าส์เสร็จแล้ว พล.อ.ประยุทธ์ และนางนราพร ภริยานายกฯ จะขึ้นเครื่องบินจากท่าอากาศยานหัวหิน (บ่อฝ้าย) เดินทางไปประเทศมาเลเซีย เพื่อร่วมงานเลี้ยงฉลองมงคลสมรสบุตรีของนายกรัฐมนตรีมาเลเซีย และเดินทางกลับในคืนวันที่ 28 มี.ค.,ที่รัฐสภา มีการประชุมสภาปฏิรูปแห่งชาติ (สปช.) มีนายเทียนฉาย กีระนันทน์ ประธาน สปช.ทำหน้าที่ประธานการประชุม โดยนายเทียนฉายแจ้งต่อที่ประชุมว่า หลังจากนี้ สปช.จะประชุมกันทุกวันจันทร์-พุธ เวลา 10.00 น. เพื่อให้สมาชิกใช้เวลาพิจารณาเรื่องการปฏิรูปอย่างใกล้ชิดมากขึ้น เนื่องจากมีเวลาการทำงานกระชั้นชิด นอกจากนี้ขอให้คณะกรรมาธิการปฏิรูปทุกคณะส่งรายงานการปฏิรูปฉบับสมบูรณ์ของคณะกรรมาธิการฯภายในวันที่ 31 พ.ค. แต่เนื่องจากตรงกับวันเสาร์ จึงเลื่อนออกไปส่งในต้นเดือน มิ.ย. สำหรับการอภิปรายของ สปช. เกี่ยวกับร่างรัฐธรรมนูญระหว่างวันที่ 20-26 เม.ย. มีความเข้าใจผิดเรื่องการอภิปรายว่า สมาชิกต้องอภิปรายทุกคนและทุกประเด็น ซึ่งไม่จำเป็นต้องอภิปรายทั้งหมด แต่ให้อภิปรายเฉพาะประเด็น เป็นการอภิปรายอย่างกว้างขวางที่สุด ไม่มีโพย ไม่มีการชี้นำ โดยจะนัดประชุมวิป สปช. วันที่ 26 มี.ค. เพื่อพิจารณารายละเอียดว่าจะมีการอภิปรายกันอย่างไรและเมื่อได้รัฐธรรมนูญร่างแรกมาแล้ว ขอให้สมาชิกให้ความสำคัญพิจารณาทั้งหมวด 2 เรื่องสิทธิหน้าที่พลเมืองและหมวด 4 เรื่องการปฏิรูป เป็นการเฉพาะ,ที่รัฐสภา มีการประชุมคณะกรรมาธิการปฏิรูปการเมือง สภาปฏิรูปแห่งชาติ (สปช.) มีนายสมบัติ ธำรงธัญวงศ์ ประธานคณะกรรมาธิการปฏิรูปการเมือง สปช. ทำหน้าที่ประธานการประชุม เพื่อหารือถึงการกำหนดประเด็นและข้อเสนอแนะไปยังคณะกรรมาธิการยกร่างรัฐธรรมนูญ โดยนายสมบัติชี้แจงที่ประชุมถึงการเดินทางไปศึกษาดูระบบการเลือกตั้งที่ประเทศเยอรมนีว่า ระบบการเมืองเยอรมันมีความน่าสนใจ โดยเฉพาะกรณีที่ฝ่ายการเมืองเป็นผู้เลือกประธานศาลฎีกา และประธานศาลรัฐธรรมนูญได้ เพราะนักการเมืองของเยอรมันมีเกียรติ และได้รับความไว้วางใจจากประชาชน,นายสมบัติกล่าวอีกว่า ส่วนระบบการเลือกตั้งเยอรมัน แม้จะมีหน่วยเลือกตั้งกว่า 8 หมื่นหน่วย แต่ไม่มีการทุจริต ซื้อสิทธิขายเสียง ทำให้การจัดการเลือกตั้งเป็นเรื่องง่าย แตกต่างจากการเลือกตั้งไทยที่สังคมการเมืองมีการทุจริตสูง ปัญหาการเลือกตั้งแบบสัดส่วนของไทยคือ ระบบบัญชีรายชื่อไม่เชื่อมโยงกับประชาชน เป็นไปไม่ได้ที่สองพรรคการเมืองใหญ่จะรวมตัวกันในระบบการเลือกตั้งแบบสัดส่วนผสม ทำให้พรรคการเมืองขนาดกลาง และขนาดเล็ก อาทิ พรรคภูมิใจไทย พรรคชาติพัฒนา อาจรวมตัวกันเป็นพรรคพันธมิตร ทำให้เกิดพรรคนอมินี นำไปสู่ปัญหาที่แม้แต่ประเทศเยอรมนีก็ยังจัดการแก้ไขไม่ได้ ซึ่งขณะนี้ประชาชนเรียกร้องให้มีการเลือกตั้งนายกรัฐมนตรีโดยตรงมาที่คณะกรรมาธิการฯจำนวนมาก ทั้งหมดนี้จะถูกนำไปพิจารณาในวันที่ 26-27 มี.ค.ในการเสวนาของคณะกรรมาธิการฯ ที่ จ.ชลบุรี,จากนั้นเวลา 14.00 น. นายวันชัย สอนศิริ สมาชิกสภาปฏิรูปแห่งชาติ (สปช.) ในฐานะกรรมาธิการปฏิรูปการเมือง สปช. แถลงผลการประชุมคณะกรรมาธิการปฏิรูปการเมืองว่า ในวันที่ 26-27 มี.ค. คณะกรรมาธิการปฏิรูปการเมืองจะจัดสัมมนาที่โรงแรมลองบีช การ์เด้น โฮเต็ล แอนด์ สปา จ.ชลบุรี เพื่อพิจารณาถึงเรื่องที่จะอภิปรายในการประชุมสปช.ระหว่างวันที่ 20-26 เม.ย. โดยประเด็นสำคัญที่จะพิจารณามีดังนี้ 1.ระบบรัฐสภา ที่มา ส.ส.โดยเฉพาะการเลือกตั้งสัดส่วนผสม และที่มาของวุฒิสภา 2.ที่มานายกรัฐมนตรี ที่มีคำถามว่า ต้องเป็น ส.ส.หรือไม่ รวมถึงความสัมพันธ์ของ ครม. รัฐสภา ข้าราชการ และประชาชนเป็นอย่างไร 3.องค์กรอิสระ โดยเฉพาะเรื่องการสรรหา วาระการดำรงตำแหน่ง การถูกตรวจสอบประเมินผล 4.รูปแบบพรรคการเมือง 5.การจัดการเลือกตั้ง ที่จะให้จัดโดยคณะกรรมการการเลือกตั้ง (กกต.) หรือให้มีคณะกรรมการดำเนินการจัดการเลือกตั้ง (กจต.) 6.บทเฉพาะกาล ทั้งหมดจะมีการพิจารณาอย่างละเอียดรอบคอบ,นายวันชัยกล่าวว่า นอกจากนี้ จะมีการหารือเพื่อวางตัวผู้อภิปรายด้วย เพื่อโน้มน้าวที่ประชุมสปช. และ กมธ.ยกร่างฯเพื่อให้รับฟัง สปช. หากเสียงส่วนใหญ่ของ สปช.เห็นด้วยกับเรา ก็เชื่อว่า กมธ.ยกร่างฯจะรับฟัง อย่างไรก็ตาม การอภิปรายคงไม่ใช่เป็นการเอาชนะกัน เพราะทุกคนอยากให้รัฐธรรมนูญออกมาดีที่สุด เป็นประโยชน์ต่อประเทศ บรรยากาศคงเป็นไปด้วยความประนีประนอม เพราะหลักคิดของ กมธ.ปฏิรูปการเมืองและ กมธ.ยกร่างฯไม่ได้แตกต่างกันมาก เมื่อถามว่า ถ้าร่างรัฐธรรมนูญไม่ผ่านความเห็นชอบจาก สปช.จะเป็นปัญหาในอนาคตหรือไม่ นายวันชัยกล่าวว่า ถ้าไม่ผ่านก็เป็นเรื่องของอนาคต รัฐธรรมนูญชั่วคราวปี 2557 กำหนดไว้แล้วว่า ถ้าไม่ผ่านจะมีกระบวนการอย่างไร เชื่อว่าทุกคนอยากให้รัฐธรรมนูญออกมาดีที่สุด,นายบุญเลิศ คชายุทธเดช สปช.ในฐานะคณะกรรมาธิการปฏิรูปการเมือง กล่าวว่า ในการประชุม กมธ.ปฏิรูปการเมือง นายสมบัติ ธำรงธัญวงศ์ ประธานกรรมาธิการฯได้รายงานผลการศึกษาระบบการเลือกตั้งของประเทศเยอรมนีให้ที่ประชุมทราบว่า ระบบการเลือกตั้งแบบผสมของเยอรมัน แม้จะมีข้อดีคือ เปิดโอกาสให้พรรคเล็กมีโอกาสเข้ามาเป็น ส.ส. และไม่ทำให้คะแนนเสียงของประชาชนที่ลงคะแนนต้องสูญเสียไป แต่มีความเหมาะสมเฉพาะกับคนเยอรมันที่มีการพัฒนาระบบการเลือกตั้งมาตามลำดับ ขณะที่จุดอ่อนคือ การคำนวณคะแนน ที่ในปัจจุบันคนเยอรมันก็ยังรู้สึกว่าเข้าใจยาก ดังนั้น ระบบการเลือกตั้งแบบผสมที่ออกแบบมาจึงเป็นปัญหาว่า จะเหมาะสมกับสังคมไทยหรือไม่ ทั้งนี้ กมธ.ปฏิรูปการเมืองได้ตั้งคณะทำงาน 1 ชุด มาประมวลประเด็นต่างๆ จากร่างรัฐธรรมนูญเพื่อให้เกิดความชัดเจน เป็นหมวดหมู่ ให้ง่ายต่อการพิจารณา,ที่รัฐสภา มีการประชุมคณะกรรมาธิการ (กมธ.) ยกร่างรัฐธรรมนูญ ที่มีนายบวรศักดิ์ อุวรรณโณ ประธาน กมธ.ยกร่างฯ เป็นประธานในการประชุม ก่อนเข้าสู่วาระพิจารณา พล.อ.เลิศรัตน์ รัตนวานิช โฆษก กมธ.ยกร่างฯ กล่าวรายงานถึงผลการเดินทางไปดูงานที่ประเทศเยอรมนี ระหว่างวันที่ 15-20 มี.ค. ว่า ทางคณะได้รับข้อมูลและข้อคิดเป็นประโยชน์ ที่จะใช้ในการพิจารณายกร่างรัฐธรรมนูญ และกฎหมายประกอบเป็นอย่างยิ่ง การเลือกตั้งแบบสัดส่วนผสม ประเทศเยอรมนีได้ใช้มากว่า 66 ปี รัฐธรรมนูญเยอรมนีเขียนเกี่ยวกับการเลือกตั้งไว้เพียง 3 บรรทัด เน้นให้การเลือกตั้งโปร่งใส อิสระ เป็นธรรม และเป็นการลับ ส่วนการสนับสนุนเงินให้พรรคการเมือง ประเทศเยอรมนีจะพิจารณาจาก จำนวนผู้มาลงคะแนน จำนวนสมาชิกพรรคที่กำหนดให้ต้องบริจาคเงินให้พรรคการเมือง จึงทำให้การดำเนินกิจกรรมพรรคการเมืองเยอรมนีเข้มแข็ง นอกจากนั้นนักการเมืองได้ยึดประเพณีและมารยาททางการเมือง แม้ว่ารัฐบาลจะมีเสียงข้างมากในสภาแต่ฝ่ายค้านก็สามารถทำหน้าที่ได้ ดังนั้นการปกครองในประเทศเยอรมนี จุดเน้นสำคัญที่คน และสถาบันการเมืองที่เข้มแข็ง,นายบวรศักดิ์กล่าวว่า การไปครั้งนี้เราได้ประโยชน์ เขาก็ได้ประโยชน์ ได้ประโยชน์สองด้าน คือ เขาเชิญเจ้าหน้าที่กระทรวงการต่างประเทศระดับสูง ระดับเอกอัครราชทูตประจำกระทรวงซึ่งดูแลพื้นที่อื่นทั้งหมด ยกเว้นกลุ่มประเทศเอเปค และเจ้าหน้าที่ที่ดูแลกลุ่มประเทศเอเปค เขาสอบถามถึงการจัดทำรัฐธรรมนูญและกระบวนการเลือกตั้ง ตนได้อธิบายให้ฟังและยืนยันความมั่นใจว่าประเทศไทยมีเลือกตั้งแน่ และไม่ช้าไปกว่าปี 2559 แน่นอน หากจะนับเวลาไวสุด คือ ต้นปี แต่อย่างช้าสุดไม่เกินกลางปี 59,ที่รัฐสภา นายตรี ด่านไพบูลย์ อดีต ส.ว.ลำพูน นายทวี ภูมิสิงหราช อดีต ส.ว.พัทลุง ยื่นหนังสือต่อนายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) คนที่หนึ่ง เพื่อขอให้ สนช.แปรญัตติให้มีการเลือกตั้ง ส.ว.โดยตรง จากเขตจังหวัดละ 1 คนทั่วประเทศ โดยนายตรีกล่าวว่า ขณะนี้มีการร่างรัฐธรรมนูญกำหนดที่มา ส.ว.มาจากการเลือกตั้งทางอ้อม 200 คน ถือเป็นการเสนอสุดขั้ว ปฏิเสธการเลือกตั้งทางตรงจากประชาชน ทั้งที่ผ่านมาสังคมไทยผ่านประสบการณ์การใช้อำนาจการเมืองสุดขั้วที่สร้างปมความขัดแย้งมามากมาย พิสูจน์ให้เห็นว่าไม่สามารถสร้างความยั่งยืนให้สังคมไทยได้,นายสุรชัยกล่าวว่า จะนำความเห็นดังกล่าวส่งให้คณะกรรมาธิการการสามัญรวบรวมความคิดเห็นเพื่อประกอบการพิจารณาจัดทำร่างรัฐธรรมนูญ สนช. ซึ่งกำลังทำความเห็นในรอบที่ 3 เพื่อส่งผ่านไปยังกรรมาธิการยกร่างรัฐธรรมนูญ ทั้งนี้ การออกแบบรัฐธรรมนูญต้องให้การใช้อำนาจทางนิติบัญญัติและอำนาจบริหารเกิดความสมดุลและชอบธรรมกับทุกฝ่าย,พล.อ.วิทวัส รชตะนันทน์ ผู้ตรวจการแผ่นดิน ร่วมกับนายรักษเกชา แฉ่ฉาย เลขาธิการผู้ตรวจการแผ่นดินและโฆษกสำนักงานผู้ตรวจการแผ่นดิน แถลงข่าวการจัดงานสัมมนา 15 ปี ผู้ตรวจการแผ่นดินในวันที่ 30 มี.ค.-3 เม.ย.นี้ โดยงานดังกล่าวจะมี พล.อ.เปรม ติณสูลานนท์ ประธานองคมนตรีและรัฐบุรุษมาเป็นประธานในพิธีเปิดสัมมนาด้วย พล.อ.วิทวัสกล่าวว่า ตลอดระยะเวลา 15 ปีที่ผ่านมา ผู้ตรวจการแผ่นดินได้ดำเนินการแก้ไขเรื่องร้องเรียนแล้วเสร็จทั้งสิน 32,486 เรื่อง จากทั้งหมด 34,864 เรื่อง ส่วนภูมิภาคที่ถูกร้องเรียนมากที่สุดคือภาคกลาง 18,089 เรื่อง หน่วยงานที่ถูกร้องเรียนมากที่สุดคือ สำนักงานตำรวจแห่งชาติ 5,818 เรื่อง,พล.อ.วิทวัสยังกล่าวถึงกรณีการควบรวมระหว่างผู้ตรวจการแผ่นดินกับคณะกรรมการสิทธิมนุษยชนแห่งชาติ (กสม.) ว่า ขณะนี้อยู่ระหว่างการรอความชัดเจนของกรรมาธิการยกร่างรัฐธรรมนูญ แต่หากจะควบรวมจริงคงจะมีการประกาศให้การกำหนดบทเฉพาะกาลขึ้นมา อย่างไรก็ตาม 2 หน่วยงานย่อมมีปัญหาแตกต่างกัน แต่หากได้รับความร่วมมือจากข้าราชการ เชื่อว่างานในอนาคตจะราบรื่นขึ้น สิ่งที่ผู้ตรวจการแผ่นดินมองเวลานี้มี 2 ประเด็น คือ ประสิทธิภาพว่าจะทำงานอย่างไรเพื่อให้เกิดประโยชน์ต่อประชาชนสูงสุด และการพัฒนากฎหมายขอบเขตอำนาจหน้าที่ให้มากขึ้น,นายสามารถ แก้วมีชัย อดีต ส.ส.เชียงราย พรรคเพื่อไทย กล่าวถึงกรณีที่นายดิเรก ถึงฝั่ง สมาชิกสภาปฏิรูปแห่งชาติ (สปช.) และรองประธานกรรมาธิการปฏิรูปการเมือง สปช. ออกมาระบุว่า กมธ.ปฏิรูปการเมืองไม่เห็นด้วยกับร่างแรกของ กมธ.ยกร่างฯ ใน 4 ประเด็น ทั้งการให้นายกรัฐมนตรีไม่จำเป็นต้องมาจากการเลือกตั้ง การเลือกตั้งระบบเยอรมัน การมี ส.ว.สรรหาทั้งหมด และ ส.ส.ไม่ต้องสังกัดพรรคการเมืองว่า เป็นเรื่องดีที่ กมธ.ปฏิรูปการเมืองเห็นประเด็นที่จะเป็นปัญหาในอนาคต หวังว่าจะช่วยแปรญัตติในเรื่องดังกล่าว และหวังว่าหน่วยงานอื่นๆ ทั้ง คสช. ครม.จะช่วยผลักดันให้มีการทบทวนร่างรัฐธรรมนูญ เพราะรัฐธรรมนูญเป็นกติกาสูงสุด เมื่อประกาศใช้แล้วคนส่วนใหญ่ต้องรับได้ และต่างชาติต้องยอมรับได้ด้วยถึงจะนำมาใช้เพื่อไปสู่การปฏิรูปประเทศในอนาคตได้ นอกจากนี้ตนยังเป็นห่วงเรื่องการตรวจสอบถ่วงดุลอำนาจองค์กรใหม่ที่จะตั้งขึ้น ทั้งสมัชชาพลเมือง และสมัชชาคุณธรรมแห่งชาติ ซึ่งจะทำหน้าที่ตรวจสอบจริยธรรมนักการเมือง แต่ยังไม่เห็นมีการพูดถึงการตรวจสอบถ่วงดุลองค์กรเหล่านี้ ถ้าให้มีอำนาจล้นฟ้าแล้วไม่มีการถ่วงดุล ก็อาจจะกลายเป็นองค์กรที่มีปัญหาขึ้นมาอีก,เมื่อเวลา 11.15 น. ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) จ.นนทบุรี นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ยื่นหนังสือถึงคณะ กรรมการ ป.ป.ช. ให้ไต่สวนกรณีสมาชิกสภาปฏิรูปแห่งชาติ (สปช.) 85 รายแต่งตั้งบุตร ภริยา และเครือญาติ มาดำรงตำแหน่งผู้เชี่ยวชาญ ผู้ชำนาญการ และผู้ช่วยดำเนินการประจำตัว อันเป็นการกระทำในทางมิชอบด้วยกฎหมาย ขัดหรือแย้งต่อจริยธรรมของผู้ดำรงตำแหน่งทางการเมือง โดยนายศรีสุวรรณกล่าวว่า การกระทำดังกล่าวเข้าข่ายผลประโยชน์ทับซ้อน แสวงหาผลประโยชน์ จึงขอให้ไต่สวน สปช.ทั้ง 85 คน รวมถึงเลขาธิการสภาผู้แทนราษฎร ในฐานะปฏิบัติหน้าที่เลขาธิการ สปช. แม้ สปช.บางรายจะให้ผู้ถูกแต่งตั้งลาออกไปแล้ว แต่ถือว่าการกระทำดังกล่าวเข้าข่ายความผิดสำเร็จตามประมวลกฎหมายอาญาไปแล้ว,ผู้สื่อข่าวรายงานว่า สำหรับความเคลื่อนไหว น.ส.ยิ่งลักษณ์ ชินวัตร อดีตนายกรัฐมนตรี หลังศาลฎีกาแผนกคดีอาญาของผู้ดำรงตำแหน่งทางการเมืองรับฟ้องในคดีรับจำนำข้าว โดยวันที่ 19 พ.ค.ศาลนัดพิจารณาคดีนัดแรก ปรากฏว่าวันที่ 23 มี.ค. เวลา 17.45 น. น.ส.ยิ่งลักษณ์เดินทางมาที่สนามฟุตบอลกรีนฟิลล์ รามอินทรา ชมการแข่งขันฟุตบอลระหว่างทีมไทยรัฐกับทีมรวมดารา 11 พรรคเพื่อไทย ที่มีอดีตรัฐมนตรี แกนนำพรรค และแกนนำ นปช. ร่วมทีม อาทิ นายวราเทพ รัตนากร นายจาตุรนต์ ฉายแสง นายทนุศักดิ์ เล็กอุทัย นายจตุพร พรหมพันธุ์ และนายณัฐวุฒิ ใสยเกื้อ ซึ่ง น.ส.ยิ่งลักษณ์มีสีหน้ายิ้มแย้มแจ่มใส กล่าวทักทาย ถ่ายภาพหมู่ทั้ง 2 ทีมและนั่งชมการแข่งขันอย่างสนุกสนาน โดยมีสื่อมวลชนทั้งไทย และต่างประเทศติดตามทำข่าว ขณะที่ผู้สื่อข่าวต่างประเทศ ถามว่า วางอนาคตไว้อย่างไรบ้าง น.ส.ยิ่งลักษณ์ตอบเพียงว่า วันนี้ขอยิ้มก่อน ยังไม่ขอตอบอะไร,เมื่อเวลา 11.30 น. ที่ตึกสันติไมตรี ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม เป็นประธานการประชุมคณะกรรมการป้องกันและปราบปรามการค้ามนุษย์ ภายหลังประชุม พล.อ.ประวิตร กล่าวว่า จากปัญหาการค้ามนุษย์ ทำให้ที่ผ่านมาไทยได้รับใบเหลือง จากสหรัฐอเมริกาและสหภาพยุโรป (อียู) ประเมินสินค้าประมงไทยเข้าข่ายผิดกฎหมาย ขาดการรายงาน และไร้การควบคุม เตือนไทยมา 10 ปีแล้ว จนไทยถูกลดระดับการการแก้ไขปัญหามาอยู่ที่เทียร์สาม ซึ่งต้องเร่งแก้ไขเพื่อให้เป็นตามหลักสากล ทั้งนี้ ยอมรับกังวลเรื่องที่อียูให้เวลาเรา 180 วันในการแก้ปัญหา ซึ่งจะมีผลกระทบทำให้ไทยไม่สามารถส่งออกอาหารทะเลได้ และประเทศจะเกิดความเสียหายอย่างมหาศาล ส่วนความคืบหน้าการช่วยเหลือลูกเรือ ประมงไทยที่ตกค้างที่ประเทศอินโดนีเซีย กระทรวงการพัฒนาสังคมและความมั่นคงของมนุษย์ ส่งเจ้า-หน้าที่เข้าไปดูแลแล้ว และตนจะเดินทางไปอินโดนีเซีย เพื่อตกลงเรื่องความมั่นคงทางทะเลและการประมง ให้เกิดความชัดเจนในการทำงานร่วมกัน
บิ๊กตู่ บ่นพึมปมขัดแย้ง รธน.-เลือกตั้งรออยู่ข้างหน้า แต่คอนเฟิร์มจะมีเลือกตั้งปลายปีนี้ตามโรดแม็ป ถามคนติดคดีจะหนีไปทำไม ชวนกลับมาไทยสู้ตามกระบวนการพร้อมให้อภัย ชี้เวลานี้เรามี ปชต. 99.99%
ข่าวหน้า1,ประยุทธ์ จันทร์โอชา,เลือกตั้ง,โรดแม็ป,ประวิตร วงษ์สุวรรณ,ใบปลิว,สัญลักษณ์ชูสามนิ้ว,อุดมเดช สีตบุตร,เทียนฉาย กีระนันทน์,ยกร่างรัฐธรรมนูญ,สมบัติ ธำรงธัญวงศ์,วันชัย สอนศิริ,บวรศักดิ์ อุวรรณโณ,ผู้ตรวจการแผ่นดิน,ยิ่งลักษณ์ ชินวัตร,อดีตนายกรัฐมนตรี,จำนำข้าว,ข่าว,ไทยรัฐออนไลน์,ข่าวการเมือง